Kakvo srce, kakav povratak! Hrvati će igrati u finalu EP-a

Nevjerojatan podvig napravili su mladi Hrvati. Ova je portugalska generacija pobjeđivala i Španjolce, koji su svijet za sebe, neokrznuta je prošla kroz skupinu, ali onda joj se ispriječila Hrvatska

<p><strong>Hrvatska </strong>je u finalu Europskog prvenstva u futsalu do 19 godina! U pravoj polufinalnoj drami u Rigi nakon penala (5-4) izbacila je moćni <strong>Portugal </strong>i subotu u 19 sati igrat će za naslov prvaka protiv Španjolske koja je očekivano izbacila Poljsku (3-1).</p><p>Nevjerojatan podvig napravili su mladi Hrvati. Ova je portugalska generacija pobjeđivala i Španjolce, koji su svijet za sebe, neokrznuta je prošla kroz skupinu, ali onda joj se ispriječila Hrvatska. I hrvatsko srce koje se dvaput vratilo iz bezizlazne situacije. Prvi put dvije sekunde prije kraja utakmice, a onda i pretposljednjoj minuti drugog produžetka. Pa sve naplatila projektilima sa šest metara.</p><p>Zašto je Portugal bio veliki favorit za finale, vidjeli smo u većem dijelu utakmice kojom je dominirao, stvarao brojne prilike pred našim golom koji je spašavao <strong>Čizmić </strong>ili, pak, loše reakcije portugalskih igrača.</p><h2>Jurlina za produžetak</h2><p>Nije da ni Hrvatska nije stvarala opasnosti, samo ne u tolikoj mjeri iako je za golmana <strong>Paca </strong>moglo biti još opasnije da su reakcije Jurline, Mužara i ostalih bili malo brže i točnije.</p><p>Onda se dogodila 31. minuta. Jurlina je previše čekao u dobroj poziciji za udarac, Paco je uzeo loptu, povukao preko cijelog terena i na desnoj strani uposlio Celija koji je prizemnim udarcem našao prostor kroz Čizmićeve noge. Nažalost, gol ide na dušu našeg golmana.</p><p>U završne tri minute izbornik je naredio maksimalan rizik. Čizmić je izašao s gola, igrali smo bez golmana i potrošili pola vremena samo se dodavajući na deset metara od protivničkog gola. Vrijeme je curilo i onda dvije sekunde prije kraja naš najbolji igrač Jurlina opalio je ljevicom s osam-devet metara. Takav se "špic" ne brani. </p><p>Na našoj klupi nastao je delirij i na tim krilima u prvim sekundama produžetka skoro smo i poveli, ali Jurlinin udarac prošao je nekoliko decimetara kraj gola. </p><p>Dok je istjecala posljednja minuta prvog produžetka Portugalci su iskoristili trenutak naše nepažnje i opet poveli. Imali su udarac sa strane, Mužar nije gledao svog igrača koji mu se prikrao i matirao Čizmića.</p><h2>Dajte sve što imate</h2><p>Istim receptom kao u regularnom dijelu napali smo Portugalce kada se opet nije vidio izlaz. Tri minute prije kraja opet smo zaigrali golmana. Vukelić je u jednom napadu, koji nije previše obećavao, u pretposljednjoj minuti htio ubaciti s boka, ali uz puno sreće lopta je završila u golu za novo izjednačenje.</p><p>Preživjeli smo novi portugalski udar i odveli utakmicu do izvođenja šesteraca. Prostora za greške nije bilo jer izvode se samo tri serije.</p><p>- Sve što imate, dajte u taj udarac - govorio je prije trenutaka odluke svojim igračima izbornik Mavrović.</p><p>Upalilo je. U prve dvije (Mudronja, Cvišić) nitko golmanima, kojima svaka čast na hrabrosti, dao šanse, a onda je u trećoj <strong>Neves </strong>opucao kao po kazni i Čizmić mu je to lagano skinuo. Loptu odluke uzeo je, a tko će drugi, Jurlina i pogodio za pobjedu. Za finale!</p><p>Tako se to radi!</p><p><strong>Europsko prvenstvo, polufinale:</strong></p><p><strong>Hrvatska </strong>- Portugal 5-4 (1-1; 2-2)</p>